text: Cimber Sterling vil nu flyve charter 
  01 november 2010 kl. 10.32
  Det Sønderborg-baserede rejseselskab Cimber Sterling vil fremover også være charteroperatør. Selskabet har fået den første større kontrakt på charterområdet.
  Lavprisselskabet Cimber Sterling skal nu flyve danskerne på charterferie i Egypten. Selskabet har vundet en charterkontrakt med Atlantis Rejser.
  For nylig indgik Cimber Sterling en aftale om flyvninger for Atlantis Rejser til Dubai i oktober, men nu har de to parter udvidet samarbejdet hen over hele vinter med ugentlige flyvninger.
  I lørdags lettede den første Boeing 737 fra Billund mod Sharm el Sheikh i Ægypten.  
  
  Tager en bid af charterkagen 
  Det danske lavprisselskab Cimber Sterling har indtil nu koncentreret sig om at flyve danskerne rundt i Danmark og til europæiske storbyer - men nu vil selskabet have en bid af charterkagen.
   
  - Vi har i mindre målestok bevist, at vi kan levere varen på charterområdet, og det har skabt et godt fundament. Derfor er det faldet os naturligt at udvide vores forretningsområde i denne retning, siger kommerciel direktør i Cimber Sterling, Lars Bording, i en pressemeddelelse.
  